তথ্যবিবরণী নম্বর : ১৮৮০

**রোমে যথাযোগ্য মর্যাদায় ঐতিহাসিক মুজিবনগর দিবস পালিত**

রোম (ইতালি), ১৭ এপ্রিল :

 ইতালির রোমে বাংলাদেশ দূতাবাসে আজ যথাযোগ্য মর্যাদা ও উদ্দীপনার মধ্য দিয়ে ঐতিহাসিক মুজিবনগর দিবস পালিত হয়েছে। ইতালিতে কোভিড-১৯ পরিস্থিতির ভয়াবহতার প্রেক্ষিতে শুধু দূতাবাসের কর্মকর্তা-কর্মচারীগণের অনলাইন অংশগ্রহণে অনুষ্ঠানটি আয়োজন করা হয়।

 অনুষ্ঠানে দিবসটি উপলক্ষে রাষ্ট্রপতি মোঃ আবদুল হামিদ ও প্রধানমন্ত্রী শেখ হাসিনার বাণী পাঠ করা হয় এবং আলোচনা পর্ব অনুষ্ঠিত হয়। আলোচনা পর্বে বক্তাগণ ঐতিহাসিক মুজিবনগর দিবসের প্রেক্ষাপট উল্লেখ করে জাতির পিতা বঙ্গবন্ধু শেখ মুজিবুর রহমান-এর নির্দেশনায় বাংলাদেশের প্রথম সরকার গঠন, পরবর্তীতে শপথ গ্রহণ এবং স্বাধীনতা যুদ্ধে এর ভূমিকা তুলে ধরেন।

 ইতালিতে নিযুক্ত বাংলাদেশের রাষ্ট্রদূত মোঃ শামীম আহসান তাঁর বক্তব্যে জাতির পিতা বঙ্গবন্ধু শেখ মুজিবুর রহমান, মুক্তিযুদ্ধের সকল বীর শহিদ ও বীর মুক্তিযোদ্ধাসহ দুই লাখ সম্ভ্রমহারা নারীর প্রতি বিনম্র শ্রদ্ধা জ্ঞাপন করেন। তিনি স্বাধীন বাংলাদেশের অভ্যুদয়ে জাতীয় চার নেতার অবদানও সশ্রদ্ধচিত্তে উল্লেখ করেন। রাষ্ট্রদূত মুক্তিযুদ্ধে মুজিবনগর সরকারের ঐতিহাসিক ভূমিকা সম্পর্কে বলেন, মুজিবনগর সরকার একদিকে যেমন বাংলাদেশের স্বাধীনতার স্বপক্ষে বিশ্ব জনমতকে সংগঠিত করেছে, অন্যদিকে মুক্তিবাহিনীকে প্রয়োজনীয় দিক-নির্দেশনা দিয়ে স্বাধীনতা অর্জনের পথ সুগম করেছে। রাষ্ট্রদূত মোঃ শামীম আহসান মুক্তিযুদ্ধে বিশ্বের বিভিন্ন কূটনৈতিক মিশনে কর্মরত বাঙালি কূটনীতিকদের অবদানও বিশেষভাবে উল্লেখ করেন। তিনি বলেন, প্রধানমন্ত্রী শেখ হাসিনার বলিষ্ঠ নেতৃত্বে বাংলাদেশ মুজিববর্ষে উন্নয়নশীল দেশে রূপান্তরিত হওয়ার চূড়ান্ত সুপারিশ লাভ করেছে এবং বঙ্গবন্ধুর স্বপ্নের সোনার বাংলা অর্জনের পথে দেশ দ্রুত এগিয়ে যাচ্ছে। তিনি দেশের উন্নয়নে সকলকে একতাবদ্ধ হয়ে কাজ করে যাওয়ার আহ্বান জানান।

#

শামীম/মাসুম/রেজুয়ান/মোশারফ/সেলিম/২০২১/২১২৫ ঘণ্টা

তথ্যবিবরণী নম্বর : ১৮৭৯

**জেদ্দায় ঐতিহাসিক মুজিবনগর দিবস পালিত**

জেদ্দা (সৌদি আরব), ১৭ এপ্রিল :

 সৌদি আরবের জেদ্দায় বাংলাদেশ কনস্যুলেট জেনারেলের উদ্যোগে আজ ঐতিহাসিক মুজিবনগর দিবস যথাযোগ্য মর্যাদায় পালন করা হয়। জাতীয় সংগীত পরিবেশনের মাধ্যমে অনুষ্ঠানের সূচনা হয়। অনুষ্ঠানে দিবসটি উপলক্ষে রাষ্ট্রপতি মোঃ আবদুল হামিদ ও প্রধানমন্ত্রী শেখ হাসিনার বাণী পাঠ করা হয় এবং সকল শহিদ বুদ্ধিজীবীর স্মরণে এক মিনিট নীরবতা পালন করা হয়।

 এ উপলক্ষে আয়োজিত আলোচনা সভায় কনসাল জেনারেল মোহাম্মদ নাজমুল হক দিবসটির গুরুত্ব, বাংলাদেশের স্বাধীনতা লাভে বঙ্গবন্ধুর অসামান্য অবদান এবং বর্তমান বাংলাদেশের অভাবনীয় উন্নয়নে প্রধানমন্ত্রী শেখ হাসিনার অসাধারণ নেতৃত্ব প্রসঙ্গে আলোচনা করেন।

 অনুষ্ঠানে জাতির পিতা বঙ্গবন্ধু শেখ মুজিবুর রহমান ও তাঁর পরিবারের সকল শহিদ সদস্য, জাতীয় চারনেতা, একাত্তরে শহিদ মুক্তিযোদ্ধাসহ সকল বীর মুক্তিযোদ্ধার বিদেহী আত্মার মাগফেরাত এবং প্রধানমন্ত্রী শেখ হাসিনার সুস্বাস্থ্য ও দীর্ঘায়ু কামনা করে বিশেষ দোয়া ও মোনাজাত করা হয়।

#

রেজাউল/মাসুম/রেজুয়ান/মোশারফ/সেলিম/২০২১/২০২০ ঘণ্টা

তথ্যবিবরণী নম্বর : ১৮৭৮

**আগামীকাল আইনমন্ত্রীর মাতা বীর মুক্তিযোদ্ধা জাহানারা হকের প্রথম মৃত্যুবার্ষিকী**

ঢাকা, ৪ বৈশাখ (১৭ এপ্রিল) :

 আগামীকাল ১৮ এপ্রিল আইন, বিচার ও সংসদ বিষয়ক মন্ত্রী আনিসুল হকের মাতা ও দেশের অন্যতম সংবিধান প্রণেতা প্রখ্যাত আইনজীবী মরহুম সিরাজুল হকের সহধর্মিনী বীর মুক্তিযোদ্ধা জাহানারা হকের প্রথম মৃত্যুবার্ষিকী। ২০২০ সালের এ দিনে ৮৬ বছর বয়সে তিনি রাজধানীর একটি বেসরকারি হাসপাতালে শেষ নিঃশ্বাস ত্যাগ করেন।

 উল্লেখ্য, মরহুমা জাহানারা হক ২০১৯ সালের ২৬ অক্টোবর রাতে বনানীর বাসভবনে হার্ট অ্যাটাক ও ব্রেইন স্ট্রোকে আক্রান্ত হন। এরপর দীর্ঘ প্রায় ছয় মাস মৃত্যুর সাথে পাঞ্জা লড়ে তিনি পরলোকগমন করেন। তাঁকে রাজধানীর বনানী কবরস্থানে দাফন করা হয়।

#

রেজাউল/মাসুম/রেজুয়ান/মোশারফ/সেলিম/২০২১/১৯৪৫ ঘণ্টা

তথ্যবিবরণী নম্বর : ১৮৭৭

**পোর্ট লুইসে ঐতিহাসিক মুজিবনগর দিবস পালিত**

পোর্ট লুইস (মরিশাস), ১৭ এপ্রিল :

 মরিশাসের রাজধানী পোর্ট লুইসে বাংলাদেশ হাইকমিশন যথাযথ মর্যাদায় ঐতিহাসিক মুজিবনগর দিবস পালন করেছে। এ উপলক্ষে হাইকমিশন প্রাঙ্গণে সংক্ষিপ্ত অনুষ্ঠানের আয়োজন করা হয়। দিবসটি উপলক্ষে হাইকমিশনের সকল কর্মকর্তা এবং মরিশাস, সিশেলস ও মাদাগাস্কারের প্রবাসী বাংলাদেশিদের অংশগ্রহণে একটি অনলাইন মিটিংয়ের আয়োজন করা হয়। অনুষ্ঠানে দিবসটি উপলক্ষে রাষ্ট্রপতি মোঃ আবদুল হামিদ ও প্রধানমন্ত্রী শেখ হাসিনার বাণী পাঠ করা হয়।

 অনলাইন মিটিংয়ে হাইকমিশনার রেজিনা আহমেদ ঐতিহাসিক এ দিবসের প্রেক্ষাপট ও ইতিহাস তুলে ধরেন। তিনি জাতির পিতা বঙ্গবন্ধু শেখ মুজিবুর রহমান, জাতীয় চার নেতা, মুক্তিযুদ্ধে ৩০ লাখ শহিদ এবং নির্যাতিত ২ লাখ মা-বোনের প্রতি গভীর শ্রদ্ধা জ্ঞাপন করেন। হাইকমিশনার বলেন, আমাদের স্বাধীনতার পেছনে রয়েছে এক গৌরবোজ্জ্বল ইতিহাস। ১৯৭১ সালের ১০ এপ্রিল স্বাধীনতার ঘোষণা পত্র জারির মাধ্যমে গণপ্রজাতন্ত্রী বাংলাদেশ সরকার গঠন করা হয় এবং ১৭ এপ্রিল মেহেরপুর জেলার বৈদ্যনাথতলায় আম্রকাননে এ সরকারের শপথ নেওয়ার মাধ্যমে সেদিন থেকে ঐ স্থানটি মুজিবনগর নামে পরিচিতি লাভ করে। তিনি আরো বলেন, মুজিবনগর সরকার গঠনের মাধ্যমে আন্তর্জাতিক পরিমণ্ডলে আমাদের স্বাধীনতা সংগ্রাম বিশ্ব জনমতের অনুকূলে চলে আসে, যা চূড়ান্ত বিজয়কে ত্বরান্বিত করে।

 অনুষ্ঠানে চলচ্চিত্র ও প্রকাশনা অধিদপ্তর কর্তৃক নির্মিত ‘মুজিবনগর : বাংলাদেশের প্রথম রাজধানী’ শীর্ষক বিশেষ প্রামাণ্যচিত্র প্রদর্শন করা হয়।

#

অহিদুল/মাসুম/রেজুয়ান/মোশারফ/সেলিম/২০২১/১৯২০ ঘণ্টা

তথ্যবিবরণী নম্বর : ১৮৭৬

**সারা দেশে গত ২৪ ঘণ্টায় ২ লাখ ৩৩ হাজার ৭৭৩ জনের ভ্যাকসিন গ্রহণ**

ঢাকা, ৪ বৈশাখ (১৭ এপ্রিল) :

 গত ২৪ ঘণ্টায় সারাদেশে মোট ২ লাখ ৩৩ হাজার ৭৭৩ জন ভ্যাকসিন গ্রহণ করেছেন। এদের মধ্যে প্রথম ডোজে ১২ হাজার ১৫৭ জন এবং দ্বিতীয় ডোজে ২ লাখ ২১ হাজার ৬১৬ জন ভ্যাকসিন গ্রহণ করেন। প্রথম ডোজে ৭ হাজার ৬৬৬ জন পুরুষ এবং ৪ হাজার ৪৯১ জন মহিলা ভ্যাকসিন গ্রহণ করেন। দ্বিতীয় ডোজে ১ লাখ ৪৩ হাজার ৩০৩ জন পুরুষ এবং ৭৮ হাজার ৩১৩ জন মহিলা ভ্যাকসিন গ্রহণ করেন।

 এ নিয়ে সারা দেশে গত ২৭ জানুয়ারি থেকে ১৭ এপ্রিল পর্যন্ত সর্বমোট ভ্যাকসিন গ্রহীতার সংখ্যা ৬৮ লাখ ৫০ হাজার ৮০৯ জন। এদের মধ্যে প্রথম ডোজে ৩৫ লাখ ৩৩ হাজার ৬৫৫ জন পুরুষ এবং ২১ লাখ ৬৫ হাজার ৩৮৭ জন মহিলা ভ্যাকসিন গ্রহণ করেন। দ্বিতীয় ডোজে ৭ লাখ ৮০ হাজার ৭৫৯ জন পুরুষ এবং ৩ লাখ ৭১ হাজার ৮ জন মহিলা ভ্যাকসিন গ্রহণ করেন।

 উল্লেখ্য, ১৭ এপ্রিল ২০২১ বিকাল ৫টা ৩০ মিনিট পর্যন্ত সরকার কর্তৃক তৈরিকৃত সুরক্ষা অ্যাপে মোট ৭১ লাখ ৪ হাজার ৫৬৩ জন ভ্যাকসিন গ্রহণের জন্য নিবন্ধন করেছেন।

#

মিজানুর/মাসুম/রেজুয়ান/মোশারফ/সেলিম/২০২১/১৯০০ ঘণ্টা

তথ্যবিবরণী নম্বর : ১৮৭৫

**প্রিটোরিয়ায় ঐতিহাসিক মুজিবনগর দিবস উদ্‌যাপিত**

প্রিটোরিয়া (দক্ষিণ আফ্রিকা), ১৭ এপ্রিল :

 দক্ষিণ আফ্রিকার প্রিটোরিয়ায় বাংলাদেশ হাইকমিশন আজ যথাযোগ্য মর্যাদায় ঐতিহাসিক মুজিবনগর দিবস উদ্‌যাপন করেছে। এ উপলক্ষে হাইকমিশনার নুরে হেলাল সাইফুর রহমান মিশনের কর্মকর্তা ও কর্মচারী, স্থানীয় আওয়ামী লীগের নেতৃবৃন্দ ও প্রবাসী বাংলাদেশিদের নিয়ে বঙ্গবন্ধুর ভাস্কর্যে পুষ্পার্ঘ প্রদান করেন। অনুষ্ঠানে ঐতিহাসিক মুজিবনগর দিবস উপলক্ষে রাষ্ট্রপতি মোঃ আবদুল হামিদ ও প্রধানমন্ত্রী শেখ হাসিনার বাণী পাঠ করা হয়।

 দিবসটি উপলক্ষে আয়োজিত আলোচনা সভায় হাইকমিশনার সাইফুর রহমান বলেন, ১৯৭১ সালের ২৫ মার্চের কাল রাতে যখন পাকিস্তানি সেনাবাহিনী নিরস্ত্র বাঙালির ওপর ঝাঁপিয়ে পড়ে হায়েনার উন্মত্ততায়, তখন তাদের হাতে বন্দি হওয়ার আগেই বঙ্গবন্ধু বাংলাদেশের স্বাধীনতার আনুষ্ঠানিক ঘোষণা প্রদান করেন। স্বাধীনতার ঘোষণা হয়ে যাওয়ার পরে বঙ্গবন্ধুর অবর্তমানে স্বাধীনতার সংগ্রাম তথা স্বাধীন রাষ্ট্র পরিচালনার জন্য একটি সরকার গঠন করা অত্যাবশ্যক হয়ে পড়ে।

 হাইকমিশনার বলেন, আমাদের সৌভাগ্য যে স্বাধীনতা ঘোষণার মাত্র কয়েক দিনের মধ্যে বঙ্গবন্ধুর সুযোগ্য সহযোদ্ধারা একটি অস্থায়ী সরকার গঠন করতে সক্ষম হন। ১০ এপ্রিল ১৯৭১ এ গঠিত এ সরকার ১৭ এপ্রিল কুষ্টিয়ায় ভারত সীমান্ত সংলগ্ন মেহেরপুরের বৈদ্যনাথতলা গ্রামে শপথ গ্রহণ করে। বঙ্গবন্ধু শেখ মুজিবুর রহমানের নেতৃত্বের প্রতি অবিচল আস্থা রেখে ও শ্রদ্ধা জানিয়ে বৈদ্যনাথতলা গ্রামের নাম রাখা হয় মুজিবনগর এবং তাঁকে সামনে রেখে গঠিত সরকারের নাম হয় মুজিবনগর সরকার ।

#

খালেদা/মাসুম/রেজুয়ান/মোশারফ/সেলিম/২০২১/১৮৪৫ ঘণ্টা

তথ্যবিবরণী নম্বর : ১৮৭৪

**বার্লিনে বাংলাদেশ দূতাবাসে ঐতিহাসিক মুজিবনগর দিবস উদ্‌যাপিত**

বার্লিন (জার্মানি), ১৭ এপ্রিল :

 জার্মানির বার্লিনে বাংলাদেশ দূতাবাসে যথাযথ মর্যাদা ও ভাবগাম্ভীর্যের সাথে ঐতিহাসিক মুজিবনগর দিবস উদ্‌যাপিত হয়েছে। জার্মানিতে কোভিড-১৯ জনিত পরিস্থিতি বিবেচনা করে সংক্ষিপ্ত পরিসরে স্বাস্থ্যবিধি অনুসরণ করে আলোচনা সভার আয়োজন করা হয়।

 অনুষ্ঠানে সর্বকালের সর্বশ্রেষ্ঠ বাঙালি জাতির পিতা বঙ্গবন্ধু শেখ মুজিবুর রহমান, জাতীয় চার নেতা, মুক্তিযুদ্ধের ৩০ লাখ শহিদ এবং ২ লাখ নির্যাতিত মা-বোনদের স্মৃতির প্রতি আন্তরিক শ্রদ্ধা জানানো হয়। ঐতিহাসিক মুজিবনগর দিবস উপলক্ষে রাষ্ট্রপতি মোঃ আবদুল হামিদ এবং প্রধানমন্ত্রী শেখ হাসিনার বাণী পাঠ করা হয়।

 আলোচনা অনুষ্ঠানে দূতাবাসের মিনিস্টার এম. মুর্শীদুল হক খান এবং কমার্শিয়াল কাউন্সেলর মোঃ সাইফুল ইসলাম বক্তৃতা করেন। আলোচনায় ঐতিহাসিক মুজিবনগর দিবসের প্রেক্ষিত, স্বাধীনতার লক্ষ্য অর্জনে বাংলাদেশের প্রথম অস্থায়ী সরকারের ভূমিকা, গ্রহণযোগ্যতা, আন্তর্জাতিকতা ও বর্তমান সময়ে মুজিবনগর দিবসের চেতনার প্রাসঙ্গিকতা বিষয়ে আলোকপাত করা হয়।

 জার্মানিতে নিযুক্ত বাংলাদেশের রাষ্ট্রদূত মোঃ মোশাররফ হোসেন ভূঁইয়া তাঁর বক্তব্যে ঐতিহাসিক এই দিনের প্রেক্ষাপট ও ঘটনাবলী উপস্থাপন করেন। তিনি বলেন, ১৭ এপ্রিল ১৯৭১ তারিখে মুজিবনগর সরকার গঠনের মধ্য দিয়ে সদ্য স্বাধীন বাংলাদেশে একটি সাংবিধানিক সরকার প্রতিষ্ঠিত হয়। আন্তর্জাতিক জনমত সৃষ্টি ও মুক্তিযুদ্ধকালীন সরকার পরিচালনায় নবগঠিত এই সরকার অত্যন্ত গুরুত্বপূর্ণ ভূমিকা পালন করে এবং এই সরকারের যোগ্য নেতৃত্ব ও দিক-নির্দেশনায় মুক্তিযুদ্ধ দ্রুততম সময়ে সফল সমাপ্তির দিকে এগিয়ে যায়। তিনি বলেন, ঐতিহাসিক মুজিবনগর দিবসের চেতনায় উদ্বুদ্ধ হয়ে, বঙ্গবন্ধুর আদর্শ ও নেতৃত্বের গুণাবলী ধারণ করে তাঁর সুযোগ্য কন্যা বাংলাদেশের প্রধানমন্ত্রী শেখ হাসিনার নেতৃত্বাধীন বর্তমান সরকার বাংলাদেশের অর্থনৈতিক ও সামাজিক উন্নয়ন, অভ্যন্তরীণ স্থিতিশীলতা নিশ্চিতকরণের পাশাপাশি বলিষ্ঠ ও নিরপেক্ষ কূটনীতির মাধ্যমে বাংলাদেশকে এগিয়ে নিয়ে যাচ্ছে।

 অনুষ্ঠানে জাতির পিতা ও তাঁর পরিবারের সকল শহিদ সদস্য, জাতীয় নেতৃবৃন্দ, মুক্তিযুদ্ধের সকল শহিদ ও নির্যাতিতা মা-বোন এবং বাংলাদেশের মানুষের জন্য দোয়া ও মোনাজাত করা হয়।

#

তোহিদ/মাসুম/রেজুয়ান/মোশারফ/সেলিম/২০২১/১৮৫০ ঘণ্টা

তথ্যবিবরণী নম্বর : ১৮৭৩

**কোভিড**-**১৯**(**করোনা ভাইরাস**) **সংক্রান্ত সর্বশেষ প্রতিবেদন**

ঢাকা, ৪ বৈশাখ (১৭ এপ্রিল) :

 ‌         স্বাস্থ্য অধিদপ্তর এবং রোগতত্ত্ব, রোগ নিয়ন্ত্রণ ও গবেষণা প্রতিষ্ঠান (আইইডিসিআর)-এর তথ্যানুযায়ী গত ২৪ ঘণ্টায় দেশে ১৬ হাজার ১৮৫ জনের নমুনা পরীক্ষা করে ৩ হাজার ৪৭৩ জনের শরীরে করোনা সংক্রমণ পাওয়া গেছে। এ নিয়ে বাংলাদেশে এখন পর্যন্ত কোভিড-১৯ আক্রান্ত রোগীর সংখ্যা ৭ লাখ ১৫ হাজার ২৫২ জন।

 গত ২৪ ঘণ্টায় ১০১জন-সহ এ পর্যন্ত ১০ হাজার ২৮৩ জন এ রোগে মৃত্যুবরণ করেছেন।

 করোনা ভাইরাস আক্রান্তদের মধ্যে এখন পর্যন্ত সুস্থ হয়েছেন ৬ লাখ ৮ হাজার ৮১৫ জন।

#

দলিল/মাসুম/রেজুয়ান/মোশারফ/সেলিম/২০২১/১৭৪৫ ঘণ্টা

তথ্যবিবরণী নম্বর : ১৮৭২

**মুজিবনগর সরকারের লক্ষ্য বাস্তবায়ন করছে শেখ হাসিনার সরকার**

 **-- শ ম রেজাউল করিম**

ঢাকা, ৪ বৈশাখ (১৭ এপ্রিল) :

 প্রধানমন্ত্রী শেখ হাসিনার নেতৃত্বাধীন সরকার মুজিবনগর সরকারের লক্ষ্য বাস্তবায়ন করছে বলে মন্তব্য করেছেন মৎস্য ও প্রাণিসম্পদ মন্ত্রী শ ম রেজাউল করিম।

 আজ ঐতিহাসিক মুজিবনগর দিবস উপলক্ষে পিরোজপুর জেলা প্রশাসন আয়োজিত আলোচনা সভায় রাজধানীর বেইলি রোডের সরকারি বাসভবন থেকে ভার্চুয়ালি সংযুক্ত হয়ে প্রধান অতিথির বক্তব্যে মন্ত্রী এ মন্তব্য করেন।

 এ সময় মন্ত্রী বলেন, ‘১৯৭১ সালের ১০ এপ্রিল গঠিত স্বাধীন বাংলাদেশের প্রথম সরকার তথা মুজিবনগর সরকারের লক্ষ্যই ছিল শোষণমুক্ত এবং ক্ষুধা ও দারিদ্র্যমুক্ত অসাম্প্রদায়িক বাংলাদেশ গঠন। সে লক্ষ্যেই শেখ হাসিনার নেতৃত্বাধীন সরকার কাজ করে যাচ্ছে। ধর্ম, বর্ণ, গোষ্ঠী নির্বিশেষে বাংলাদেশের সকল মানুষকে শোষণ ও বঞ্চনার হাত থেকে মুক্ত করে তাদের মৌলিক মানবাধিকার প্রতিষ্ঠার জন্য প্রধানমন্ত্রী শেখ হাসিনা অবিরাম প্ররিশ্রম করে যাচ্ছেন। তিনি ইতোমধ্যে বাংলাদেশকে বিশ্বের বুকে উন্নয়নের রোল মডেলে পরিণত করেছেন।’

 শ ম রেজাউল করিম আরো বলেন, ‘মুজিবনগর সরকারের লক্ষ্য বাস্তবায়নে বর্তমান সরকার যখন উন্নয়ন ও সমৃদ্ধির পথে দেশকে এগিয়ে নিয়ে যাচ্ছে তখনই একটি উগ্র সাম্প্রদায়িক চক্র সে অর্জন বিনষ্ট করার জন্য মাথাচাড়া দিয়ে উঠতে চাইছে। জাতির পিতা বঙ্গবন্ধু শেখ মুজিবুর রহমানের নেতৃত্বে ১৯৭১ সালের মহান মুক্তিযুদ্ধে বিজয় অর্জনের মাধ্যমে অসাম্প্রদায়িক বাংলাদেশ প্রতিষ্ঠিত হয়েছিল। ঘৃণ্য ষড়যন্ত্রের মাধ্যমে ১৯৭৫ সালে বঙ্গবন্ধুকে হত্যার পরই মূলত আবার সাম্প্রদায়িক গোষ্ঠী মাথাচাড়া দিয়ে উঠার সুযোগ পায়। ’৭৫ পরবর্তী সরকারগুলো ধারাবাহিকভাবে স্বাধীনতাবিরোধী সাম্প্রদায়িক গোষ্ঠীকে বিভিন্নভাবে পৃষ্ঠপোষকতা দিয়ে রাষ্ট্রীয় ক্ষমতায় প্রতিষ্ঠিত করেছিল। পরবর্তীতে বঙ্গবন্ধু কন্যা শেখ হাসিনা রাষ্ট্র ক্ষমতায় এসে যুদ্ধাপরাধীদের বিচারের মাধ্যমে সাম্প্রদায়িক অপশক্তির বিরুদ্ধে ব্যবস্থা নিয়েছেন। বিচারের রায় কার্যকর করে তাদের দর্প চূর্ণ করেছেন। এই সম্প্রীতির বাংলাদেশে আবার সাম্প্রদায়িক গোষ্ঠী মাথাচাড়া দিয়ে উঠতে চাইলে কঠোর ব্যবস্থা নেওয়া হবে।’

 ঐতিহাসিক মুজিবনগর দিবসে স্বাধীনতার স্বপক্ষের শক্তিকে মুক্তিযুদ্ধের চেতনায় ঐক্যবদ্ধ হয়ে উগ্র সাম্প্রদায়িক অপশক্তির বিরুদ্ধে সোচ্চার হওয়ার আহ্বান জানান মন্ত্রী।

 পিরোজপুরের জেলা প্রশাসক আবু আলী মোঃ সাজ্জাদ হোসেনের সভাপতিত্বে আলোচনা সভায় বিশেষ অতিথি হিসেবে উপস্থিত ছিলেন পিরোজপুরের পুলিশ সুপার হায়াতুল ইসলাম খান। পিরোজপুর জেলা মুক্তিযোদ্ধা কমান্ডের সাবেক কমান্ডার গৌতম নারায়ণ চৌধুরী ও সমীর দাশ বাচ্চু, পিরোজপুর সদর উপজেলা আওয়ামী লীগের সভাপতি তোফাজ্জল হোসেন, পিরোজপুর পৌরসভার কাউন্সিলর ছায়েদুল্লাহ লিটন, পিরোজপুর জেলা ছাত্রলীগের সাধারণ সম্পাদক অনিরুজ্জামান অনিক ও সাবেক সভাপতি মাকসুদুল ইসলাম প্রমুখ আলোচনা সভায় অংশগ্রহণ করেন।

#

ইফতেখার/মাসুম/মোশারফ/সেলিম/২০২১/১৭০০ ঘণ্টা

তথ্যবিবরণী নম্বর : ১৮৭১

**ইস্তাম্বুলে ঐতিহাসিক মুজিবনগর দিবস উদ্‌যাপিত**

ইস্তাম্বুল (তুরস্ক), ১৭ এপ্রিল :

 তুরস্কের ইস্তাম্বুলে বাংলাদেশ কনস্যুলেট জেনারেল ‘ঐতিহাসিক মুজিবনগর দিবস’ যথাযথ মর্যাদা ও ভাবগাম্ভীর্যের সাথে উদযাপন করেছে। জাতির পিতা বঙ্গবন্ধু শেখ মুজিবুর রহমানের প্রতিকৃতিতে পুষ্পার্ঘ অর্পণের মধ্য দিয়ে কর্মসূচির সূচনা হয়। দিবসটি উপলক্ষে কনস্যুলেট ইস্তাম্বুলে বসবাসরত প্রবাসী বাংলাদেশিদের সাথে ভার্চুয়াল মাধ্যমে দিবসটির ঐতিহাসিক পটভূমি ও তাৎপর্যের ওপর একটি আলোচনা সভার আয়োজন করে। সভায় দিবসটি উপলক্ষে রাষ্ট্রপতি মোঃ আবদুল হামিদ ও প্রধানমন্ত্রী শেখ হাসিনা কর্তৃক প্রদত্ত বাণীসমূহ পাঠ করা হয়।

 অনুষ্ঠানে কনসাল জেনারেল ড. মোহাম্মদ মনিরুল ইসলাম তাঁর বক্তব্যে স্বাধীনতার স্থপতি, সর্বকালের সর্বশ্রেষ্ঠ বাঙালি জাতির পিতা বঙ্গবন্ধু শেখ মুজিবুর রহমানের প্রতি গভীর শ্রদ্ধা জ্ঞাপন করেন। তিনি পরম শ্রদ্ধার সাথে স্মরণ করেন জাতীয় চার নেতা ও বীর মুক্তিযোদ্ধাদের অবদানের কথা। তিনি বলেন, ঐতিহাসিক এ দিনটি আমাদের মহান স্বাধীনতা সংগ্রাম ও জাতির ইতিহাসে একটি স্মরণীয় দিন। মুজিবনগর সরকার গঠন একদিকে যেমন আমাদের স্বাধীনতার সংগ্রামকে সুসংহত, সংঘবদ্ধ ও বেগবান করেছিল, অন্যদিকে তা বিশ্বদরবারে এ মহান স্বাধীনতার সংগ্রামকে পরিচিত করে তুলতে এবং এর সমর্থনে বিশ্ব জনমত গঠনে অর্থবহ ভূমিকা রেখেছিল। এ দিবসটি বঙ্গবন্ধুর জন্মশতবার্ষিকী ও স্বাধীনতার সুবর্ণজয়ন্তী উদযাপনে এক নতুন মাত্রা যোগ করেছে। বঙ্গবন্ধুর স্বপ্নের ‘সোনার বাংলা’ বিনির্মাণে প্রবাসীদের অবদানের উপর কনসাল জেনারেল বিশেষ জোর প্রদান করেন। এ প্রসঙ্গে তিনি বাংলাদেশের ক্রমবর্ধমান অর্থনৈতিক অগ্রগতি তুলে ধরেন এবং বর্তমান সরকারের প্রণীত রূপকল্প-২০৪১ বাস্তবায়নে সকলকে স্ব স্ব জায়গায় থেকে অবদান রাখার অনুরোধ জানান। বাংলাদেশ-তুরস্কের সাম্প্রতিক সুসম্পর্কের কথা উল্লেখ করে তুরস্কের রাষ্ট্রপতি রিজেপ তাইয়েপ এরদোগানের সম্ভাব্য বাংলাদেশ সফরের বিষয়ে সকলকে অবহিত করেন, যা দু’দেশের সম্পর্কের মধ্যে নতুন গতি সঞ্চার করবে বলে তিনি আশাবাদ ব্যক্ত করেন। তিনি তুরস্কে বাংলাদেশের ভাবমূর্তি উজ্জ্বলকরণে এবং দু’দেশের জনগণের মধ্যকার বিরাজমান ভ্রাতৃত্বপূর্ণ সম্পর্ককে আরো জোরদারকরণে সকলকে বলিষ্ঠ ভূমিকা রাখার আহ্বান জানান।

 ড. মনিরুল ইসলাম বঙ্গবন্ধুর জন্মশতবার্ষিকী ও স্বাধীনতার সুবর্ণজয়ন্তী উপলক্ষে কনস্যুলেট কর্তৃক গৃহীত পদক্ষেপ সমূহের বর্ণনা করেন। এর মধ্যে রয়েছে বঙ্গবন্ধুর উপর তুর্কি ভাষায় বিভিন্ন প্রকাশনা ও প্রামাণ্য চিত্র প্রকাশ, তুরস্কের একটি স্বনামধন্য বিশ্ববিদ্যালয়ে বাংলা ভাষা শিক্ষা কোর্স চালুকরণ, বাংলাদেশের ইতিহাস ও আর্থ-সামাজিক উন্নয়ন নিয়ে তুরস্কের প্রিন্ট ও ইলেকট্রনিক মিডিয়ায় প্রতিবেদন প্রকাশ এবং বিভিন্ন বিশ্ববিদ্যালয় ও প্রতিষ্ঠানের সাথে বাংলাদেশের ইতিহাস-সংস্কৃতি ও অগ্রগতি-সাফল্যের উপর ওয়েবিনার আয়োজন। অনুষ্ঠানে বাংলাদেশের শান্তি-সমৃদ্ধি ও করোনা মহামারি থেকে মুক্তিলাভ কামনা করে বিশেষ মোনাজাত করা হয়।

#

মাসুদ/মাসুম/মোশারফ/সেলিম/২০২১/১৭২০ ঘণ্টা

তথ্যবিবরণী নম্বর : ১৮৭০

**হেফাজত কোনোভাবেই ছাড় পাবে না**

 **- মুক্তিযুদ্ধ বিষয়ক মন্ত্রী**

ঢাকা, ৪ বৈশাখ (১৭ এপ্রিল) :

 ১৯৭১ সালে পাকিস্তানিরা যা করেছে, হেফাজত ইসলাম সেই অনুকরণেই ২৬ থেকে ২৮ মার্চ তাণ্ডব চালিয়েছে। আইনানুগভাবে হেফাজতকে বিচারের সম্মুখীন হতে হবে, এ থেকে তারা কোনোভাবেই ছাড় পাবে না বলে জানিয়েছেন মুক্তিযুদ্ধ বিষয়ক মন্ত্রী আ ক ম মোজাম্মেল হক।

 আজ ঐতিহাসিক মুজিবনগর দিবস উপলক্ষ্যে ধানমন্ডি ৩২ নম্বরে জাতির পিতা বঙ্গবন্ধু শেখ মুজিবুর রহমানের প্রতিকৃতিতে শ্রদ্ধা নিবেদন শেষে উপস্থিত সাংবাদিকদের প্রশ্নের জবাবে তিনি এ কথা বলেন।

 তিনি বলেন, হেফাজত  আমাদের জাতীয় সংগীত মানে না, জাতীয় সংগীত গায় না, জাতীয় পতাকা উড়ায় না। তারা মুক্তিযুদ্ধের চেতনায় বিশ্বাস করে না। আমরা বহু রক্ত দিয়ে জীবন বাজি রেখে যুদ্ধ করে দেশ স্বাধীন করেছি। তাই এই অবস্থা কোনোভাবেই মেনে নেওয়া যায় না।

 মন্ত্রী বলেন, তারা আমাদের সরকারি অফিস-আদালত পুড়িয়ে ধ্বংস করে দিয়েছে। এসি ল্যান্ড  অফিসের সব দলিলপত্র পুড়িয়ে দিয়েছে। ওস্তাদ আলাউদ্দিন খাঁর বাড়ি ধ্বংস করে দিয়েছে। তারা রাষ্ট্রের বিরুদ্ধে অবস্থান নিয়ে মুক্তিযুদ্ধের এবং সাংস্কৃতিক চেতনায় আঘাত হেনেছে। এর আইনানুগ বিচার নিশ্চিত করা হবে বলে মন্ত্রী উল্লেখ করেন।

#

মারুফ/কামাল/জসীম/কুতুব/২০২১/১৪৪০ ঘণ্টা

তথ্যবিবরণী নম্বর : ১৮৬৯

**সাংবাদিক বোরহান কবীরের মায়ের মৃত্যুতে তথ্যমন্ত্রীর শোক**

ঢাকা, ৪ বৈশাখ (১৭ এপ্রিল) :

 পরিপ্রেক্ষিতের নির্বাহী পরিচালক ও বাংলা ইনসাইডার ডটকমের প্রধান সম্পাদক সৈয়দ বোরহান কবীরের মা সৈয়দা রাহেলা বেগমের মৃত্যুতে গভীর শোক ও দুঃখ প্রকাশ করেছেন তথ্য ও সম্প্রচার মন্ত্রী এবং আওয়ামী লীগের যুগ্ম সাধারণ সম্পাদক ড. হাছান মাহ্‌মুদ।

 শনিবার সকালে রাজধানীর একটি হাসপাতালে চিকিৎসাধীন অবস্থায় ৭৮ বছর বয়সে এই প্রতিভাবান শিক্ষয়িত্রীর শেষ নিঃশ্বাস ত্যাগের সংবাদে তথ্যমন্ত্রী প্রয়াতের আত্মার শান্তিকামনা করেন এবং শোকাহত পরিবারের সদস্যদের প্রতি গভীর সমবেদনা জানান।

 ড. হাছান মাহ্‌মুদ এক শোকবার্তায় বলেন, মমতাময়ী মাতা সৈয়দা রাহেলা বেগমের দীর্ঘ চারদশকের নিবেদিতপ্রাণ শিক্ষকতা জীবন থেকে অনেক শিক্ষণীয় রয়েছে।

#

আকরাম/কামাল/জসীম/কুতুব/২০২১/১৪২৫ ঘণ্টা

তথ্যবিবরণী নম্বর : ১৮৬৮

**কিংবদন্তী অভিনেত্রী কবরী চিরস্মরণীয়-বরণীয়**

 **-তথ্যমন্ত্রী**

ঢাকা, ৪ বৈশাখ (১৭ এপ্রিল) :

 রুপালী পর্দার কিংবদন্তী অভিনেত্রী সারাহ বেগম কবরীর মৃত্যুতে গভীর শোক ও দুঃখ প্রকাশ করেছেন তথ্য ও সম্প্রচার মন্ত্রী এবং আওয়ামী লীগের যুগ্ম সাধারণ সম্পাদক ড. হাছান মাহ্‌মুদ।

 শুক্রবার মধ্যরাতে রাজধানীর একটি হাসপাতালে চিকিৎসাধীন অবস্থায় ৭০ বছর বয়সে এই প্রতিভাবান অভিনেত্রীর শেষ নিঃশ্বাস ত্যাগের সংবাদে তথ্যমন্ত্রী প্রয়াতের আত্মার শান্তিকামনা করেন এবং শোকাহত পরিবারের সদস্যদের প্রতি গভীর সমবেদনা জানান।

 ড. হাছান মাহ্‌মুদ এক শোকবার্তায় বলেন, অভিনেত্রী সারাহ বেগম কবরী তার অভিনয়ের মধ্য দিয়ে এদেশের মানুষের কাছে চিরস্মরণীয় ও বরণীয় হয়ে থাকবেন ।

#

আকরাম/কামাল/জসীম/কুতুব/২০২১/১৪২০ ঘণ্টা

তথ্যবিবরণী নম্বর : ১৮৬৭

**মুজিবনগর সরকারের চারশ টাকার চাকুরে জিয়ার বিএনপি ইতিহাসকে অস্বীকার করতে চায়**

 **-তথ্যমন্ত্রী**

ঢাকা, ৪ বৈশাখ (১৭ এপ্রিল) :

 মুজিবনগর সরকারের অধীনে মাসে চারশ' টাকার চাকুরে জিয়াউর রহমানের বিএনপি আজ ইতিহাসকে অস্বীকার করতে চায় বলে মন্তব্য করেছেন তথ্য ও সম্প্রচার মন্ত্রী এবং আওয়ামী লীগের যুগ্ম সাধারণ সম্পাদক ড. হাছান মাহ্‌মুদ।

 আজ ১৭ এপ্রিল মুজিবনগর দিবসে সকালে রাজধানীর ধানমন্ডি ৩২ নম্বরে জাতির পিতার প্রতিকৃতিতে আওয়ামী লীগের পক্ষ থেকে পুষ্পস্তবক অর্পণে অংশগ্রহণ শেষে সাংবাদিকদের সাথে মতবিনিময়কালে তিনি একথা বলেন।

 আজ বাংলাদেশের প্রথম সরকার গঠনের সুবর্ণজয়ন্তী উল্লেখ করে তথ্যমন্ত্রী বলেন, '১৯৭১ সালের এইদিনে তৎকালীন মেহেরপুর মহকুমার বৈদ্যনাথতলার আম্রকাননে স্বাধীনতার মহানায়ক বঙ্গবন্ধু শেখ মুজিবুর রহমানকে রাষ্ট্রপতি, সৈয়দ নজরুল ইসলামকে উপরাষ্ট্রপতি, তাজউদ্দীন আহমদকে প্রধানমন্ত্রী করে সরকার গঠিত হয়েছিল। এই সরকারের অধীনেই মুক্তিযুদ্ধ পরিচালিত হয়। যুদ্ধের সেক্টর কমান্ডারসহ অন্যান্যরা এই সরকারের অধীনেই মুক্তিযুদ্ধ পরিচালনা করেছিলেন। জিয়াউর রহমানও এ সরকারের অধীনে চারশ টাকা বেতনে সেক্টর কমান্ডারের দায়িত্ব পালন করেছেন। দুঃখজনক হলেও সত্য যে, এই ঐতিহাসিক মুজিবনগর দিবসটি বিএনপি পালন করে না।

 ড. হাছান মাহ্‌মুদ বলেন, বিএনপি অনেক কিছুই পালন করে না। তারা বঙ্গবন্ধুর জন্মদিন পালন করে না, ৭ই মার্চ পালন করে না, মুজিবনগর দিবসও পালন করে না। এতে এটাই প্রমাণিত হয় যে, তারা ইতিহাসকে অস্বীকার করতে চায়।

 মন্ত্রী বলেন, কিন্তু ইতিহাস হচ্ছে, জিয়াউর রহমান এই সরকারের অধীনেই চারশ' টাকা বেতনে চাকুরি করতেন এবং আজকে স্বাধীনতাবিরোধী অপশক্তি, সাম্প্রদায়িকগোষ্ঠী যারা দেশকে সাম্প্রদায়িক রাষ্ট্রে পরিণত করতে চায়, তাদের মূল পৃষ্ঠপোষক হচ্ছে বিএনপি।

 দেশকে অসাম্প্রদায়িক চেতনায় এগিয়ে নেবার প্রত্যয় ব্যক্ত করে মন্ত্রী হাছান মাহমুদ এসময় বলেন, বাংলাদেশের প্রথম সরকার গঠনের সুবর্ণজয়ন্তীর এইদিনে আমাদের প্রত্যয় হচ্ছে, যে স্বপ্ন বুকে এঁকে আমাদের পূর্বসুরী মুক্তিযোদ্ধারা বঙ্গবন্ধুর নেতৃত্বে অসাম্প্রদায়িক বাংলাদেশ রচনা করে গেছেন, সমস্ত অপশক্তিকে পরাভূত করে এদেশকে আমরা সেই অসাম্প্রদায়িক রাষ্ট্র হিসেবেই এগিয়ে নিয়ে যাবো।

#

আকরাম/কামাল/জসীম/কুতুব/২০২১/১৪২০ ঘণ্টা

তথ্যবিবরণী নম্বর : ১৮৬৬

**কবরীর মৃত্যুতে** **মন্ত্রী ও প্রতিমন্ত্রীবর্গের শোক**

ঢাকা, ৪ বৈশাখ (১৭ এপ্রিল) :

 কিংবদন্তী অভিনেত্রী ও সাবেক সংসদ সদস্য সারাহ বেগম কবরীর মৃত্যুতে মন্ত্রী ও প্রতিমন্ত্রীবর্গ শোক প্রকাশ করেছেন।

 পৃথক পৃথক শোকবার্তায় তাঁরা বলেন, বাংলাদেশের চলচ্চিত্র অঙ্গনের এক উজ্জ্বল নক্ষত্র সারাহ বেগম কবরী অভিনয়ের পাশাপাশি রাজনীতিতে অংশগ্রহণ করে জনগণের জন্য কাজ করে গেছেন। মহান মুক্তিযুদ্ধে বাংলাদেশের পক্ষে আন্তর্জাতিক অঙ্গনে জনমত সৃষ্টিতেও তিনি গৌরবোজ্জ্বল ভূমিকা পালন করেছেন। তাঁর এ মৃত্যু বাংলা চলচ্চিত্র জগতের জন্য এক অপূরণীয় ক্ষতি। অভিনেত্রী কবরী তার অনবদ্য অভিনয়, সৃজনশীল কর্ম ও সৃষ্টির মধ্য দিয়ে এদেশের সর্বস্তরের মানুষের হৃদয়ে স্মরণীয় হয়ে থাকবেন।

 তাঁরা মরহুমার বিদেহী আত্মার মাগফেরাত কামনা করেন এবং শোকসন্তপ্ত পরিবারের প্রতি গভীর সমবেদনা জানান।

 সারাহ বেগম কবরীর মৃত্যুতে গভীর শোক ও দুঃখ প্রকাশ করেছেন সড়ক পরিবহন ও সেতুমন্ত্রী ওবায়দুল কাদের; কৃষিমন্ত্রী ড. মোঃ আব্দুর রাজ্জাক; তথ্যমন্ত্রী ড. হাছান মাহ্‌মুদ; আইন, বিচার ও সংসদ বিষয়ক মন্ত্রী আনিসুল হক; শিক্ষামন্ত্রী ডা. দীপু মনি; পররাষ্ট্রমন্ত্রী ড. এ কে আব্দুল মোমেন; পরিকল্পনামন্ত্রী এম এ মান্নান; শিল্পমন্ত্রী নূরুল মজিদ মাহমুদ হুমায়ূন; বস্ত্র ও পাটমন্ত্রী গোলাম দস্তগীর গাজী; বাণিজ্যমন্ত্রী টিপু মুনশি; মৎস্য ও প্রাণিসম্পদ মন্ত্রী শ ম রেজাউল করিম; পরিবেশ, বন ও জলবায়ু পরিবর্তন মন্ত্রী মোঃ শাহাব উদ্দিন; ভূমিমন্ত্রী সাইফুজ্জামান চৌধুরী; রেলপথ মন্ত্রী নূরুল ইসলাম সুজন; বিজ্ঞান ও প্রযুক্তি মন্ত্রী স্থপতি ইয়াফেস ওসমান ও প্রবাসী কল্যাণ ও বৈদেশিক কর্মসংস্থান মন্ত্রী ইমরান আহমদ।

 এছাড়াও আরো শোক প্রকাশ করেছেন শিল্প প্রতিমন্ত্রী কামাল আহমেদ মজুমদার; যুব ও ক্রীড়া প্রতিমন্ত্রী মোঃ জাহিদ আহসান রাসেল; বিদ্যুৎ, জ্বালানি ও খনিজ সম্পদ প্রতিমন্ত্রী নসরুল হামিদ; শ্রম ও কর্মসংস্থান প্রতিমন্ত্রী বেগম মন্নুজান সুফিয়ান; নৌপরিবহন প্রতিমন্ত্রী খালিদ মাহ্‌মুদ চৌধুরী; প্রাথমিক ও গণশিক্ষা প্রতিমন্ত্রী মোঃ জাকির হোসেন; তথ্য ও যোগাযোগ প্রযুক্তি প্রতিমন্ত্রী জুনাইদ আহমেদ পলক; জনপ্রশাসন প্রতিমন্ত্রী ফরহাদ হোসেন; পল্লী উন্নয়ন ও সমবায় প্রতিমন্ত্রী স্বপন ভট্টাচার্য্য; পানি সম্পদ প্রতিমন্ত্রী জাহিদ ফারুক; তথ্য ও সম্প্রচার প্রতিমন্ত্রী ডা. মোঃ মুরাদ হাসান; গৃহায়ন ও গণপূর্ত প্রতিমন্ত্রী শরীফ আহমেদ; দুর্যোগ ব্যবস্থাপনা ও ত্রাণ প্রতিমন্ত্রী ডা. মোঃ এনামুর রহমান; সংস্কৃতি বিষয়ক প্রতিমন্ত্রী কে এম খালিদ; বেসামরিক বিমান পরিবহন ও পর্যটন প্রতিমন্ত্রী মোঃ মাহবুব আলী; মহিলা ও শিশু বিষয়ক প্রতিমন্ত্রী বেগম ফজিলাতুন নেছা ও পানি সম্পদ উপমন্ত্রী এ কে এম এনামুল হক শামীম।

 উল্লেখ্য, নন্দিত অভিনেত্রী সারাহ বেগম কবরী (৭০) আজ (১৭ এপ্রিল) রাতে রাজধানীর শেখ রাসেল গ্যাস্ট্রোলিভার হাসপাতালে চিকিৎসাধীন অবস্থায় মৃত্যুবরণ করেন (ইন্না লিল্লাহি......... রাজিউন)।

#

কামাল/জসীম/শামীম/২০২১/১৩৪৫ ঘণ্টা

তথ্যবিবরণী নম্বর : ১৮৬৫

**মুম্বাই-এ ঐতিহাসিক মুজিবনগর দিবস উদ্‌যাপন**

ভারত (মুম্বাই), ১৭ এপ্রিল :

 বাংলাদেশের প্রথম সরকার গঠনের ঐতিহাসিক মুহূর্তকে স্মরণ করতে ‘ঐতিহাসিক মুজিবনগর দিবস’ যথাযোগ্য মর্যাদা ও ভাবগাম্ভীর্যের সাথে উদ্‌যাপন করেছে বাংলাদেশ উপ-হাইকমিশন, মুম্বাই। দিবসটি উদ্‌যাপন উপলক্ষ্যে আজ উপ-হাইকমিশন প্রাঙ্গণে জাতীয় পতাকা আনুষ্ঠানিকভাবে উত্তোলন, রাষ্ট্রপতি ও প্রধানমন্ত্রীর বাণী পাঠ, আলোচনা সভা এবং বিশেষ মোনাজাত করা হয়।

 আলোচনা সভায় উপ-হাইকমিশনার মোঃ লুৎফর রহমান বাংলাদেশের ইতিহাসে মুজিবনগর দিবসের গুরুত্ব তুলে ধরেন। তিনি বলেন, জাতির পিতা বঙ্গবন্ধু শেখ মুজিবুর রহমান-এর স্বাধীন বাংলাদেশের ঘোষণা বাস্তবায়নে মুজিবনগর সরকার গঠন ঐতিহাসিক ভূমিকা পালন করে। এই সরকারের শপথ গ্রহণের মাধ্যমেই বাংলাদেশ একটি স্বাধীন ও সার্বভৌম রাষ্ট্র হিসেবে বিশ্বে তার অভিযাত্রা শুরু করে এবং অসাধারণ দক্ষতা, সাংগঠনিক ক্ষমতা, সুযোগ্য নেতৃত্ব ও সার্বিক দিকনির্দেশনার মাধ্যমেই বাংলাদেশ মহান মুক্তিযুদ্ধে চুড়ান্ত বিজয় অর্জন করে।

 এরপর দেশের অব্যহত শান্তি ও সমৃদ্ধি, মুজিবনগর সরকার ও জাতীয় চার নেতার আত্মার মাগফেরাত কামনা এবং করোনা মহামারি থেকে মুক্তির জন্য মোনাজাত করা হয়। অনুষ্ঠানে বাংলাদেশের প্রথম সরকার নিয়ে নির্মিত তথ্যচিত্র ‘মুজিবনগর সরকার’ প্রদর্শন করা হয়।

#

নাফিসা/কামাল/জসীম/শামীম/২০২১/১২৫৪ ঘণ্টা

তথ্যবিবরণী নম্বর : ১৮৬৪

**সারাহ বেগম কবরীর মৃত্যুতে ওবায়দুল কাদের - এর শোক**

ঢাকা, ৪ বৈশাখ (১৭ এপ্রিল) :

 কিংবদন্তি অভিনেত্রী ও সাবেক সংসদ সদস্য সারাহ বেগম কবরীর মৃত্যুতে গভীর শোক ও দুঃখ প্রকাশ করেছেন সড়ক পরিবহন ও সেতু মন্ত্রী এবং বাংলাদেশ আওয়ামী লীগের সাধারণ সম্পাদক ওবায়দুল কাদের।

 আজ এক শোকবার্তায় মন্ত্রী প্রয়াত সারাহ বেগম কবরীর শোকসন্তপ্ত পরিবারের প্রতি গভীর সমবেদনা জানান এবং তাঁর বিদেহী আত্মার মাগফেরাত কামনা করেন।

#

ওয়ালিদ/কামাল/জসীম/কুতুব/২০২১/১২০০ ঘণ্টা

তথ্যবিবরণী নম্বর : ১৮৬৩

**সাবেক সংসদ সদস্য অভিনেত্রী সারাহ বেগম কবরীর মৃত্যুতে স্পিকারের শোক**

ঢাকা, ৪ বৈশাখ (১৭ এপ্রিল) :

 বাংলাদেশ জাতীয় সংসদের স্পিকার ড. শিরীন শারমিন চৌধুরী সাবেক সংসদ সদস্য অভিনেত্রী সারাহ বেগম কবরীর মৃত্যুতে গভীর শোক ও দুঃখ প্রকাশ করেছেন।

 স্পিকার মরহুমার রুহের মাগফেরাত কামনা করেন এবং শোক-সন্তপ্ত পরিবারের প্রতি গভীর সমবেদনা জানান।

 উল্লেখ্য, ২০০৮ সালে অনুষ্ঠিত নবম জাতীয় সংসদ নির্বাচনে বাংলাদেশ আওয়ামী লীগের মনোনয়নে ২০৭ নারায়ণগঞ্জ-৪ আসন থেকে সংসদ সদস্য হিসেবে নির্বাচিত হয়েছিলেন সারাহ বেগম কবরী।

 এছাড়াও বরেণ্য অভিনেত্রী সারাহ বেগম কবরীর মৃত্যুতে বাংলাদেশ জাতীয় সংসদের ডেপুটি স্পিকার মোঃ ফজলে রাব্বী মিয়া এবং চিফ হুইপ নূর-ই-আলম চৌধুরী গভীর শোক ও দুঃখ প্রকাশ করেছেন।

#

তারিক/কামাল/জসীম/কুতুব/২০২১/১১০০ ঘণ্টা

তথ্যবিবরণী নম্বর : ১৮৬২

**জাপানে ঐতিহাসিক মুজিব নগর দিবস উদযাপন**

জাপান (টোকিও), ১৭ এপ্রিল :

 জাপানের টোকিওস্থ বাংলাদেশ দূতাবাস আজ যথাযথ মর্যাদায় ঐতিহাসিক মুজিব নগর দিবস পালন করেছে। আজ দূতাবাসের বঙ্গবন্ধু মিলনায়তনে দিবসটির উপর এক আলোচনা অনুষ্ঠান আয়োজন করা হয়।

 অনুষ্ঠানের শুরুতে দিবসটি উপলক্ষ্যে রাষ্ট্রপতি ও প্রধানমন্ত্রী প্রদত্ত বাণী পাঠ করা হয়। আলোচনার শুরুতে জাপানে নিযুক্ত বাংলাদেশের রাষ্ট্রদূত শাহাবুদ্দিন আহমদ স্বাগত বক্তব্য প্রদান করেন। করোনা অতিমারির বিপদসংকুল সময়েও স্বাস্থ্যবিধি মেনে রাষ্ট্রীয় দায়িত্ব পালন ও অনুষ্ঠানে অংশগ্রহণ করার জন্য রাষ্ট্রদূত সবাইকে আন্তরিক ধন্যবাদ জানান।

 রাষ্ট্রদূত জাতির পিতা বঙ্গবন্ধু শেখ মুজিবুর রহমান ও জাতীয় চার নেতা এবং সকল বীর মুক্তিযোদ্ধা, সম্ভ্রমহারা সকল মা-বোন এবং মুক্তিযুদ্ধের সংগঠকদের গভীর শ্রদ্ধায় স্মরণ করেন। তিনি বলেন, একটি সার্বভৌম রাষ্ট্র গঠনে ‘সরকার’ অত্যন্ত গুরুত্বপূর্ণ উপাদান। একটি স্বাধীন সরকার ছাড়া একটি স্বাধীন রাষ্ট্র কল্পনাই করা যায় না। সেই প্রেক্ষাপটে ১৭ এপ্রিল তথা মুজিব নগর দিবস আমাদের জাতীয় জীবনে এক অনন্য দিন। রাষ্ট্রদূত বলেন বাংলাদেশের মাটিতে বিদেশি সাংবাদিক ও বন্ধুদের উপস্থিতিতে সরকার গঠন বাংলার মুক্তিকামী জনগণকে যুদ্ধে বিজয় অর্জন করতে অনুপ্রাণিত করেছিলো। তিনি আরো বলেন, মুজিবনগর সরকারের প্রাজ্ঞ নেতৃত্বের ফলে মাত্র নয় মাসে সুসংগঠিত যুদ্ধের মাধ্যমে আমরা স্বাধীন বাংলাদেশ পেয়েছিলাম।

 অনুষ্ঠানে একটি ভিডিও তথ্যচিত্র প্রদর্শন করা হয়।

#

শিপলু/কামাল/জসীম/শামীম/২০২১/১১৪৫ ঘণ্টা

তথ্যবিবরণী নম্বর : ১৮৬১

**মুজিব নগর সরকারের শপথ গ্রহণের সুবর্ণজয়ন্তীতে স্মারক ডাকটিকেট অবমুক্ত**

ঢাকা, ৪ বৈশাখ (১৭ এপ্রিল) :

 মুজিব নগর সরকারের শপথ গ্রহণের সুবর্ণজয়ন্তী বাংলাদেশের ইতিহাসে অবিস্মরণীয় দিন। ১৯৭১ সালের২৬ মার্চ স্বাধীনতা ঘোষণার পর ১০ এপ্রিল মুজিব নগর সরকার গঠিত হয়। ১৭ এপ্রিল মেহেরপুর জেলার বৈদ্যনাথতলা গ্রামে মুজিব নগর সরকার শপথ গ্রহণ করে এবং মুজিব নগর সরকার প্রতিষ্ঠিত হয়। বঙ্গবন্ধু শেখ মুজিবুর রহমানের নামে বৈদ্যনাথতলা গ্রামের নাম করণ করা হয় মুজিবনগর। মুজিব নগর সরকারের শপথ গ্রহণের সুবর্ণজয়ন্তী উপলক্ষ্যে ডাক অধিদপ্তর স্মারক ডাকটিকেট, উদ্বোধনী খাম, ডাটা কার্ড এবং বিশেষ সীলমোহর প্রকাশ করেছে।

 ডাক ও টেলিযোগাযোগ মন্ত্রী মোস্তাফা জব্বার আজ শনিবার ঢাকায় তার দপ্তরে দশ টাকা মূল্যমানের একটি স্মারক ডাকটিকেট, দশ টাকা মূল্যমানের একটি উদ্বোধনিী খাম অবমুক্ত করেন এবং পাঁচ টাকা মূল্যমানের একটি ডাটাকার্ড ও একটি বিশেষ সীলমোহর প্রকাশ করেন। মন্ত্রী দিবসটির তাৎপর্য তুলে ধরে বিবৃতি দিয়েছেন।

 ডাক ও টেলিযোগাযোগ মন্ত্রী বিবৃতিতে বলেন, জাতির পিতা বঙ্গবন্ধু শেখ মুজিবুর রহমানের দীর্ঘ তেইশ বছরের সংগ্রামের পথ বেয়ে অর্জিত স্বাধীনতা ইতিহাসে ১৭ এপ্রিল একটি ঐতিহাসিক মাইল ফলক। তিনি মুজিব নগর সরকার প্রতিষ্ঠার ঐতিহাসিক প্রেক্ষাপট তুলে ধরে বলেন, ১০ এপ্রিল বঙ্গবন্ধু শেখ মুজিবুর রহমানকে রাষ্ট্রপ্রধান ও সশস্ত্র বাহিনীর সর্বাধিনায়ক করে সার্বভৌম গণপ্রজাতন্ত্রী বাংলাদেশ সরকার ঘোষণা করা হয়। ১৭ এপ্রিল এই সরকার শপথ গ্রহণ করে। এই সরকার সৈয়দ নজরুল ইসলামকে উপরাষ্ট্র প্রধান এবং বঙ্গবন্ধুর অনুপস্থিতিতে তাকে অস্থায়ী রাষ্ট্রপ্রধান ও সশস্ত্র বাহিনীর অস্থায়ী সর্বাধিনায়ক নির্বাচিত করে। তাজউদ্দীন আহমদকে প্রধানমন্ত্রী, ক্যাপ্টেন এম মনসুর আলীকে অর্থমন্ত্রী, খন্দকার মোশতাক আহমেদকে পররাষ্ট্র, আইন এবং সংসদ বিষয়ক মন্ত্রী, এ এইচ এম কামরুজ্জামানকে স্বরাষ্ট্র, কৃষি, ত্রাণ এবং পুনর্বাসন মন্ত্রণালয়ের দায়িত্ব দিয়ে মন্ত্রিপরিষদ গঠন করা হয়। চার জন মন্ত্রীকে ১২টি মন্ত্রণালয়ের দায়িত্ব ভাগ করে দেয়া হয়। ১৯৭১ সালের মুজিব নগর সরকার ১৯৭২ সালের ১২ জানুয়ারি পর্যন্ত দায়িত্ব পালন করে।

 মন্ত্রী বলেন, মুজিব নগর সরকার গঠিত না হলে আমরা আন্তর্জাতিকভাবে বিচ্ছিন্নতাবাদী অথবা বিদ্রোহী হয়ে পড়তাম। ফলে মুজিব নগর সরকারের বিভিন্ন কার্যাবলী পর্যালোচনা করলেই বোঝা যাবে কত ব্যাপক এবং সুসংগঠিত ছিল এই সরকারের কর্মসূচি এবং গঠন কাঠামো।

 স্মারক ডাকটিকেট, উদ্বোধনী খাম ও ডাটাকার্ড আজ থেকে ঢাকা জিপিও’র ফিলাটেলিক ব্যুরো এবং পরে দেশের অন্যান্য জিপিও এবং প্রধান ডাকঘর থেকে সংগ্রহ করা যাবে।

#

শেফায়েত/কামাল/জসীম/শামীম/২০২১/১১৪৩ ঘণ্টা

তথ্যবিবরণী নম্বর : ১৮৬০

**কবরীর মৃত্যুতে তথ্য ও সম্প্রচার প্রতিমন্ত্রীর শোক**

ঢাকা, ৪ বৈশাখ (১৭ এপ্রিল) :

 বাংলা চলচ্চিত্রের স্বনামখ্যাত অভিনেত্রী, চলচ্চিত্রের 'মিষ্টিমেয়ে' সারাহ বেগম কবরীর মৃত্যতে গভীর শোক ও দুঃখ প্রকাশ করেছেন তথ্য ও  সম্প্রচার প্রতিমন্ত্রী ডা. মো. মুরাদ হাসান।

 এক শোক বার্তায় তিনি প্রয়াতের বিদেহী আত্মার মাগফেরাত কামনা করেন এবং শোক সন্তপ্ত পরিবারের প্রতি গভীর সমবেদনা জানান।

 প্রতিমন্ত্রী বলেন, বাংলা চলচ্চিত্রকে দর্শকনন্দিত করার ক্ষেত্রে কবরীর অবদান অবিস্মরণীয় হয়ে থাকবে। মহান মুক্তিযুদ্ধের স্বপক্ষে জনমত গঠনে তাঁর ভূমিকা জাতি শ্রদ্ধার সাথে স্মরণ করবে।

 প্রতিমন্ত্রী বলেন, চলচ্চিত্র নির্মাণ ও জনসেবায় আত্মনিবেদন; তাঁকে মানুষের মাঝে বাঁচিয়ে রাখবে চিরদিন।

#

মাহবুবুর/কামাল/জসীম/কুতুব/২০২১/১০০০ ঘণ্টা

তথ্যবিবরণী নম্বর : ১৮৫৯

**কিংবদন্তী অভিনেত্রী সারাহ বেগম কবরীর মৃত্যুতে সংস্কৃতি প্রতিমন্ত্রীর শোক**

ঢাকা, ৪ বৈশাখ (১৭ এপ্রিল) :

 বাংলা চলচ্চিত্রের কিংবদন্তী অভিনেত্রী, নির্মাতা ও সাবেক সংসদ সদস্য সারাহ বেগম কবরী এর মৃত্যুতে গভীর শোক ও দুঃখ প্রকাশ করেছেন সংস্কৃতি বিষয়ক প্রতিমন্ত্রী কে এম খালিদ।

 প্রতিমন্ত্রী আজ এক শোকবার্তায় মরহুমার বিদেহী আত্মার মাগফেরাত কামনা করেন এবং শোকসন্তপ্ত পরিবারের প্রতি গভীর সমবেদনা জানান।

 শোকবার্তায় সংস্কৃতি প্রতিমন্ত্রী বলেন, বাংলাদেশের চলচ্চিত্র অঙ্গনে সারাহ বেগম কবরী ছিলেন এক উজ্জ্বল নক্ষত্র। অভিনয়ের পাশাপাশি রাজনীতি ও সংস্কৃতি অঙ্গনে তাঁর অবদান অবিস্মরণীয়। কবরীর মৃত্যু বাংলা চলচ্চিত্রের জন্য এক অপূরণীয় ক্ষতি। তিনি তাঁর সৃজনশীল কর্মের মধ্য দিয়ে এদেশের মানুষের হৃদয়ে চিরকাল বেঁচে থাকবেন।

#

ফয়সল/কামাল/জসীম/কুতুব/২০২১/১০০০ ঘণ্টা